SNNP ลุ้น Q4 กำไรนิวไฮ หนุนทั้งปีโต 3 เท่า รับเปิดเมือง-ออกสินค้าใหม่
SNNP ลุ้น Q4 กำไรนิวไฮ หนุนทั้งปี 64 โต 3 เท่า รับเปิดเมืองเปิดเมืองทั้งในและต่างประเทศ-ออกสินค้าใหม่ จับตาผลงานปี 65 พุ่งต่อเนื่อง โบรกฯ แนะ “ซื้อ” เคาะเป้า 15.50 บ.
SNNP ลุ้น Q4 กำไรนิวไฮ หนุนทั้งปี 64 โต 3 เท่า รับเปิดเมือง-ออกสินค้าใหม่ จับตาผลงานปี 65 พุ่งต่อเนื่อง โบรกฯ แนะ “ซื้อ” เคาะเป้า 15.50 บ.
17 ธ.ค. 2564

“ข่าวหุ้นธุรกิจออนไลน์” ทำการรวบรวมบทวิเคราะห์เกี่ยวกับหุ้นบริษัท ศรีนานาพร มาร์เก็ตติ้ง จำกัด (มหาชน) หรือ SNNP หลังนักวิเคราะห์หลายสำนักมองว่าผลการดำเนินงานในงวดไตรมาส 4/2564 จะเติบโตขึ้นทำสถิติสูงสุดใหม่ และเติบโตขึ้นอย่างต่อเนื่องในช่วงปี 2565 หลังออกผลิตภัณฑ์ใหม่ และมีกำลังซื้อเพิ่มขึ้น หลังการเปิดเมืองทั้งในและต่างประเทศ
โดยบริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ แนะนำ “ซื้อ” หุ้น SNNP และคงราคาเป้าหมายที่ 15.50 บาท อิง PER ปี 2565 ที่ 31.7 เท่า โดยยังคงประมาณการกำไรสุทธิปี 2564 ที่ 432 ล้านบาท เพิ่มขึ้น 361% เมื่อเทียบจากปีก่อน และกำไรปกติที่ 303 ล้านบาท เพิ่มขึ้น 224% เมื่อเทียบจากปีก่อน และคาดกำไรจะกลับมาเติบโตโดดเด่นตั้งแต่ไตรมาส 4/2564 เป็นต้นไป จากการเปิดเมืองทั้งในและต่างประเทศ นอกจากนี้ยังมีแผนออกสินค้าใหม่เพื่อรองรับกำลังซื้อที่เติบโตอย่างต่อเนื่อง
ส่วนบริษัทหลักทรัพย์กรุงศรี จำกัด ระบุในบทวิเคราะห์ว่า ล่าสุด SNNP ได้เปิดตัว JELE chewy jelly ใน 7-eleven และได้รับผลตอบรับที่ดีและมีแผนจะเปิดตัว ขนมขาไก่ Lotus ผสมเมล็ดกัญชงในธ.ค. รวมทั้งยังมีอีก 2 ผลิตภัณฑ์ที่มีส่วนผสมของกัญชงและกัญชาเปิดตัวในช่วงม.ค. 2564 และก.พ. 2565 ซึ่งผลิตภัณฑ์เหล่านี้จะให้อัตรากำไรขั้นต้นที่สูงกว่า เมื่อเทียบกับผลิตภัณฑ์เยลลี่แบบเดิม
ขณะเดียวกันคาดกำไรปกติไตรมาส 4/2564 จะสร้างระดับสูงสุดใหม่ หนุนจาก (1) ฤดูกาล และ (2) อัตราการผลิตฟื้นตัวหลังได้รับผลกระทบจากมาตรการ Bubble and Seal ในช่วง ก.ค. คาดรายได้ขายใน ต.ค.จะเติบโต 7% เมื่อเทียบจากเดือนก่อน และเติบโตต่อเนื่อง 10% เมื่อเทียบจากเดือนก่อน ใน พ.ย. ช่วยให้รายได้ขายจะเติบโต 17% เมื่อเทียบจากไตรมาสก่อนเป็น 1.15 พันล้านบาท ขณะที่อัตรากำไรขั้นต้นในไตรมาส 4/2564 มีแนวโน้มฟื้นตัวเป็น 26% ดังนั้น คาดว่ากำไรปกติไตรมาส 4/2564 จะสร้างระดับสูงสุดใหม่ที่ 115 ล้านบาท เพิ่มขึ้น 212% เมื่อเทียบจากปีก่อน และ 86% เมื่อเทียบจากไตรมาสก่อน
นอกจากนั้นได้ปรับคาดการณ์กำไรปกติปี 2564 ขึ้น 5% เป็น 302 ล้านบาท เนื่องจากคาดว่ากำไรจะฟื้นตัวดีในไตรมาส 4/2564 โดยปรับสมมติฐานอัตรากำไรขั้นต้นปี 2564 จาก 25.50% เป็น 25.80% และคาดว่ากำไรปกติปี 2565 จะเพิ่มขึ้น 48% เมื่อเทียบจากปีก่อนเป็น 448 ล้านบาท จาก (1) รายได้การขายที่จะเติบโตได้ดีโดยเฉพาะจากตลาด CLMV, (2) อัตรากำไรขั้นต้นที่ดีขึ้น, (3) สัดส่วน SG&amp;A ต่อยอดขายที่มีแนวโน้มลดลงจาก 22% เป็น 16% และ (4) ดอกเบี้ยจ่ายที่คาดว่าจะลดลงหลังได้เงินจาก IPO มากกว่า 80 ล้านบาท จึงแนะนำ “ซื้อ” หุ้น SNNP ราคาเป้าหมาย 14 บาทต่อหุ้น อ้างอิง PE ปี 2565 ที่ 30 เท่า
ด้านบริษัทหลักทรัพย์ เมย์แบงก์ (ประเทศไทย) จำกัด (มหาชน) ระบุในบทวิเคราะห์ (9 ธ.ค. 2564) โดยคาดกำไรไตรมาส 4/2564 จะเพิ่มขึ้นทั้งจากไตรมาสก่อน และจากงวดเดียวกันของปีก่อน ซึ่งจะเป็นกำไรสูงสุดของปี จากการเปิดเมือง โรงงานกลับมาผลิตได้ตามปกติ อีกทั้งมีการออกสินค้าใหม่ๆ ซึ่งได้รับการตอบรับดีและมี margin สูง โดยล่าสุดจับมือกับเนสท์เล่ เปิดตัวสินค้าใหม่ Jele x NESTEA วางขายเอ็กซ์คลูสีฟในเซเว่นฯ เริ่มวันนี้ แนะนำ “ซื้อ” ราคาเป้าหมาย 13.50 บาท